МУЗИЧКА КУЛТУРА- критеријуми оцењивања
 Ученици од петог до осмог разреда се оцењују кроз: 
1) Теорија са слушањем музике 
2) певање 
3) активност на часу 
4) групни рад 

1. Теорија са слушањем музике 


У току одговарања ученик најчешће одговара на 5 постављених питања на основу којих води разговор са наставником. У склопу усменог одговарања, ученици препознају слике инструмената, композитора, музичког састава... 

Кратке писмене провере знања у трајању од 15 минута са највише 5 питања дају се након сваке области и могу бити везане за теоријски део или погађање композиција и та оцена се увек сабира са оценом у оквиру друге активности нпр.прегледања свеске, активност на часу. 

У односу на поменуте активности ученик на основу следећих критеријума може добити: 

Оцена одличан (5) – ученик поседује функционално знање које му омогућава да анализира, класификује, логички повезује, примени и самостално изведе закључке, зна визуелно да препозна дате примере. Ученик може да повезује градиво из различитих области и даје примере њихове примене из живота. Препознаје све слушне примере и именује их у оквиру провере одговара тачно на сва питања. 

Оцена врло добар (4) - ученик је у великој мери способан да функционално користи знања, повезује и сам доноси закључке, визуелно препознаје већину обрађених примера уз малу помоћ наставника повезује знања из живота. Препознаје већину слушних примера их у оквиру провере одговара тачно на већину питања. 

Оцена добар (3) – у довољној мери показује способност употребе информација, у довољној мери зна да логички повезује и користи информације и знања, уз наставникову помоћ повезује знања из живота, делимично визуелно препознаје дате примере. Делимично даје тачне одговоре на проверама као и у оквиру погађања композиција; 

Оцена довољан (2) – Ученик је остварио минимална знања која не уме да повезује и искључиво уз подршку наставника може да изводи закључке и примени знање. Визуелно препознаје мали број примера. Ученик даје минималан број одговора на проверама знања и на погађању композиција 

Оцена недовољан (1) - ученик нема основно познавање појмова, нити показује жељу да напредује. Нема одговора ни на једно дато питање на провери и погађању композиција; 

2. Певање 
Певање се оцењује у складу са стварним учениковим могућностима и залагањем. 
Оцена одличан (5) - Ученик зна самостално да пева и одређене песме сaм или у групи поштујући све елементе музике, зна текст тражене песме и способан је сам да анализира текст и/или мелодију, зна основе музичке писмености. Увек се труди, активан је и увек има жељу да тражено научи чиме надокнађује евентуални недостатак талента. 
Оцена врло добар (4) - Ученик зна да пева одређене песме сaмoстaлнo и у групи поштујући све елементе музике; зна текст тражене песме и уз малу помоћ наставника способан је да анализира текст и/или мелодију, има основна знања из музичке писмености али не зна увек да их употреби правилно и повезано. Труди се и има жељу да тражено научи али му је наопходна мала наставникова помоћ. 
Оцена добар (3) - Ученик зна да пева само делове тражених песама сaмoстaлнo без поштовања ритма и музичких елемената; текст тражене песме не зна у целости и нема основна знања из музичке писмености. Труди се повремено и изостаје жеља за напретком. 
Оцена добар (2) - Ученик зна да пева поједине делове песама без поштовања музичких елемената али уз наставникову помоћ, има минимална знања текстова песама која уз помоћ наставника може да репродукује. Изостаје труд и рад и жеља за напретком. 
Оцена недовољан (1) – Ученик не зна текстове одређених песама, не уме да пева одређене песме ни уз помоћ наставника и не постоји ни минималан труд и жеља за радом и напретком. 

3. Активност на часу 

Ученикова активност се прати кроз цео ток часа. Прати се његово залагање, труд, постигнуће, напредак, активно учествовање и ангажовање на часу. Наставник своја запажања води у својој евиденцији (педагошка свеска). Ученик за све ове активности на часу може да добије плус или минус, који после одређеног броја постају бројчана оцена која у дневник може бити самостално уписана или сабрана са другим елементима предмета који су горе наведени (од 5. до 8. разреда након 3 плуса ученик добија 5). Оцењивање се спроводи организовано. Оно обухвата и прати посебан развој сваког ученика, његов рад, залагање, интересовање, став, умешност, креативност и слично. Прати се развој личности у целини и објективно процењује колико је ученик савладао програмске захтеве. Оцењивање није искључиво везано за оцену музичких способности већ и у функцији награде за интересовање, активност и љубав према музици. 

4. Групни рад 

Уколико се спроводи наставник на следећи начин прати учеников рад: 
	Групни рад
	Елементи процене задатка са показатељима

	Ниво постигнућа
	1. рад у групи
	2. познавање тематике
	3. размена, повезивање и примена идеја

	Истиче се
	Ученик сарађује са члановима групе, уважава њихове потребе како би се задатак што успешније обавио.
	Ученик поседује знања, активно подстиче размену идеја и знања са члановима групе и уважава њихове идеје.
	Ученик размењује идеје са другима и примењује идеје за решавање задатка.

	Задовољава
	Ученику је потребна помоћ како би сарађивао са члановима групе.
	Ученик поседује извесна знања и мало суделује у размени идеја.
	Ученику је потребна помоћ у примени идеја у решавању задатка.

	Не задовољава
	Ученик не учествује у групном раду.
	Ученик не поседује знања ни идеје за учествовање у групном раду.
	Ученик не доприноси заједничком раду.

